ΨΗΦΙΣΜΑ ΤΟΥ ΣΥΜΒΟΥΛΙΟΥ της 15ης Ιουνίου 1992 σχετικά με την ανανέωση του σχεδίου δράσης της Κοινότητας για τα ραδιενεργά απόβλητα (92/C 158/02)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Ατομικής Ενέργειας,

το σχέδιο ψηφίσματος που υπέβαλε η Επιτροπή,

Εκτιμώντας:

ότι η Επιτροπή υπέβαλε στο Συμβούλιο ανακοίνωση σχετικά με την ανανέωση του σχεδίου δράσης της Κοινότητας για τα ραδιενεργά απόβλητα που λήγει το 1992, και η οποία αποτελεί το αντικείμενο του ψηφίσματος του Συμβουλίου της 18ης Φεβρουαρίου 1980 (1)-

ότι, κατά την εφαρμογή του νέου σχεδίου δράσης, η Επιτροπή θα επικουρείται από συμβουλευτική επιτροπή στο θέμα της διαχείρισης του σχεδίου, όπως προβλέπει το ανωτέρω ψήφισμα-

ότι τα ραδιενεργά απόβλητα παράγονται από τη χρήση της πυρηνικής ενέργειας, καθώς και από τη χρήση ραδιονουκλεϊδίων στην ιατρική, σε άλλες βιομηχανικές δραστηριότητες και στην έρευνα-

ότι η διαχείριση και η αποθήκευση αυτών των ραδιενεργών αποβλήτων πρέπει να διασφαλιστεί με πλήρη τήρηση της ασφάλειας των εργαζομένων και των πληθυσμών, καθώς και της προστασίας του περιβάλλοντος-

ότι το σχέδιο δράσης της Κοινότητας για τα ραδιενεργά απόβλητα είχε θετικά αποτελέσματα, ιδίως διότι επέτρεψε την επεξεργασία, μέσα σε ένα και μόνο πλαίσιο, των τεχνικών θεμάτων και των νομικών, διοικητικών και κοινωνικών θεμάτων, και ιδίως εκείνων που αφορούν την ενημέρωση του κοινού-

ότι η καταβαλλόμενη κοινοτική προσπάθεια για την αντιμετώπιση των θεμάτων αυτών πρέπει να συνεχιστεί και να συμπληρωθεί με βάση τα αποτελέσματα των ερευνητικών προγραμμάτων, την αναγκαία εμβάθυνση σε θέματα ασφάλειας και προστασίας του περιβάλλοντος, και το νέο πλαίσιο που δημιουργούν τα τεχνικά και πρακτικά ζητήματα τα οποία προκύπτουν από την κατάργηση των συνοριακών ελέγχων εντός της Κοινότητας και την προοδευτική διεύρυνση της Κοινότητας-

ότι πρέπει να αναπτυχθεί η συνεργασία ανάμεσα στην Κοινότητα και τις τρίτες χώρες, ιδίως τις χώρες της Κεντρικής και Ανατολικής Ευρώπης, συμπεριλαμβανομένων των Δημοκρατιών της πρώην Σοβιετικής Ένωσης, στον τομέα της διαχείρισης και της αποθήκευσης των ραδιενεργών αποβλήτων, λαμβάνοντας υπόψη τα νέα ζητήματα που ενδέχεται να προκύψουν ύστερα από τη μελλοντική κατάργηση πυρηνικών εγκαταστάσεων ξεπερασμένης τεχνολογίας,

ΕΠΑΝΑΔΙΑΚΗΡΥΣΣΕΙ το σημαντικό ρόλο που παίζουν τα ερευνητικά προγράμματα της Κοινότητας τα σχετικά με τα ραδιενεργά απόβλητα, προκειμένου να βελτιωθεί η κατανόηση και να υπάρξει συμβολή σε μια ευρύτερη διάδοση των γνώσεων με σκοπό να εξασφαλιστεί ότι η διαχείριση και η προσωρινή και οριστική αποθήκευση των ραδιενεργών αποβλήτων γίνεται κατά ασφαλέστερο και αποτελεσματικότερο τρόπο από άποψη βιομηχανικής ασφάλειας και προστασίας του κοινού και του περιβάλλοντος,

ΕΓΚΡΙΝΕΙ το σχέδιο δράσης της Κοινότητας που αποτελεί αναπόσπαστο μέρος του παρόντος ψηφίσματος,

ΛΑΜΒΑΝΕΙ ΥΠΟ ΣΗΜΕΙΩΣΗ ότι η Επιτροπή θα λάβει τα αναγκαία μέτρα για την ορθή εκτέλεση του εν λόγω σχεδίου.

(1) ΕΕ αριθ. C 51 της 29. 2. 1980, σ. 1.

ΠΑΡΑΡΤΗΜΑ

ΣΧΕΔΙΟ ΔΡΑΣΗΣ ΓΙΑ ΤΑ ΡΑΔΙΕΝΕΡΓΑ ΑΠΟΒΛΗΤΑ Το σχέδιο αφορά τα προβλήματα τα οποία θέτουν τα ραδιενεργά απόβλητα που προέρχονται από την παραγωγή ηλεκτρισμού με πυρηνική ενέργεια, από τη χρήση ραδιοϊσοτόπων για ιατρικούς, βιομηχανικούς και ερευνητικούς σκοπούς και από την ενδεχόμενη συγκέντρωση φυσικών ραδιοϊσοτόπων κατά την εκτέλεση βιομηχανικών δραστηριοτήτων.

Το σχέδιο διαρκεί από το 1993 έως και το 1999 και υπόκειται σε επανεξέταση ανά τριετία.

Στηρίζεται στα ακόλουθα επτά σημεία:

1. Διαρκής ανάλυση της κατάστασης

Η Επιτροπή θα παρέχει κατά περιόδους στο Συμβούλιο ανάλυση της κατάστασης και των προοπτικών της διαχείρισης των ραδιενεργών αποβλήτων στα κράτη μέλη, λαμβάνοντας υπόψη τις απαιτήσεις ασφάλειας και προστασίας του περιβάλλοντος και τις ανάγκες των πυρηνικών προγραμμάτων και των δραστηριοτήτων στις οποίες ενέχονται τα ραδιοϊσότοπα. Η Επιτροπή επίσης θα ενημερώνει το Ευρωπαϊκό Κοινοβούλιο για την ανάλυση αυτή.

Η ανωτέρω ανάλυση θα περιέχει, ιδίως:

- την κατάσταση των εκτελούμενων ή προβλεπόμενων εργασιών τεχνολογικής έρευνας και ανάπτυξης, με το σχετικό χρονοδιάγραμμα,

- την κατάσταση των τεχνικών, των εργασιών και των κατασκευών εγκαταστάσεων που έχουν ολοκληρωθεί, που εκτελούνται ή που προβλέπονται, με το σχετικό χρονοδιάγραμμα,

- τον κατάλογο των εγκαταστάσεων αποθήκευσης τις οποίες τα κράτη μέλη προτίθενται να κατασκευάσουν και να θέσουν σε λειτουργία, εάν ληφθεί υπόψη η φύση των προς αποθήκευση προϊόντων, μαζί, ενεδεχομένως, με το σχετικό χρονοδιάγραμμα,

- τον κατάλογο των πρακτικών και στρατηγικών διαχείρισης που έχουν καταρτιστεί ή πρόκειται να καταρτιστούν στα κράτη μέλη, σύμφωνα με τους κανόνες ασφαλείας που ισχύουν σε κάθε κράτος μέλος,

- την κατάσταση των δομών και πλαισίων από διοικητική, κανονιστική και νομική άποψη σχετικά με τη διαχείριση των ραδιενεργών αποβλήτων σε κάθε κράτος μέλος και στην Κοινότητα.

2. Ανάπτυξη της τεχνικής συνεργασίας στην Κοινότητα για τη μακροπρόθεσμη ή οριστική αποθήκευση των ραδιενεργών αποβλήτων

Συντονισμός και ανταλλαγή πληροφοριών σχετικά με τη μελέτη και τη δημιουργία τοποθεσιών μακροπρόθεσμης ή οριστικής αποθήκευσης.

Εξέταση των τεχνικών επιλογών και προγραμμάτων όσον αφορά τις δραστηριότητες επίδειξης των διαφόρων κρατών μελών.

Ενθάρρυνση της τεχνικής συνεργασίας στον τομέα της αποθήκευσης.

3. Συντονισμός σε θέματα ασφαλείας της διαχείρισης και αποθήκευσης των ραδιενεργών αποβλήτων

Συνεχίζεται και, ενδεχομένως, ενισχύεται ο συντονισμός μεταξύ αρμοδίων εθνικών αρχών, ιδίως για θέματα ασφαλείας.

Ο συντονισμός αυτός επιτρέπει:

- την ανάπτυξη κοινής προσέγγισης καθώς και την ανάπτυξη των προσπαθειών εναρμόνισης σε κοινοτική κλίμακα, των στρατηγικών και των πρακτικών διαχείρισης των ραδιενεργών αποβλήτων, όποτε αυτό είναι δυνατόν,

- την προσέγγιση των εθνικών πρακτικών και ρυθμίσεων σε θέματα ασφαλείας της αποθήκευσης, ιδίως σε ό,τι αφορά τις διάφορες κατηγορίες αποβλήτων,

- την κατάρτιση συστάσεων για την αξιολόγηση της ασφαλείας της αποθήκευσης των ραδιενεργών αποβλήτων και των σχετικών κριτηρίων,

- γενικά, ισοδύναμη και ικανοποιητική προστασία για τους εργαζόμενους, το κοινό και το περιβάλλον, με όσο το δυνατόν υψηλότερη ασφάλεια μπορεί να εξασφαλιστεί πρακτικά.

4. Διαβούλευση για τις πρακτικές και στρατηγικές διαχείρισης στο πλαίσιο της κατάργησης των συνοριακών ελέγχων εντός της Κοινότητας

Προσδιορίζονται ή πρόκειται να προσδιοριστούν οι εθνικές διατάξεις σε θέματα διαχείρισης και αποθήκευσης των ραδιενεργών αποβλήτων, οι οποίες πρέπει να εξεταστούν σε συνδυασμό με την κατάργηση των ελέγχων αυτών, προκειμένου να ανευρεθούν, εφόσον χρειάζεται, οι αναγκαίες λύσεις, με τήρηση των απαιτήσεων ασφαλείας και προστασίας του κοινού, και των εργαζομένων και του περιβάλλοντος από τους κινδύνους που προκύπτουν από ιονίζουσες ακτινοβολίες.

5. Συνέχεια ως προς την αλληλεπίδραση ερευνητικών προγραμμάτων και θεμάτων διοικητικής, νομικής και κανονιστικής φύσεως

Στο πλαίσιο της συμβουλευτικής επιτροπής, θα υπάρχει τακτική διαβούλευση σε θέματα διαχείρισης του σχεδίου με σκοπό:

- να αποτελέσουν αντικείμενο επεξεργασίας σε ένα και το αυτό πλαίσιο, τα θέματα βελτίωσης των τεχνικών οριστικής αποθήκευσης αυτών των αποβλήτων χάρη στην ανάπτυξη των τεχνικών, και τα νομικά, διοικητικά και κοινωνικά θέματα που πρέπει να επιλυθούν,

- να υπάρξει μια συμβολή στον προσανατολισμό των ερευνητικών εργασιών στον τομέα των ραδιενεργών αποβλήτων.

6. Ενημέρωση του κοινού

Το κοινό πρέπει να ενημερώνεται για την κατάσταση που επικρατεί στον τομέα των ραδιενεργών αποβλήτων.

Στα πλαίσια αυτά, τα κράτη μέλη θα συνεχίσουν και θα εντείνουν τις προσπάθειές τους προκειμένου να πληροφορούν όσο το δυνατόν καλύτερα το κοινό για τις δράσεις που αναλαμβάνουν στον τομέα της διαχείρισης και αποθήκευσης των ραδιενεργών αποβλήτων, καταρτίζοντας, στο μέτρο του δυνατού, μια κοινή στρατηγική ενημέρωσης.

Το ίδιο θα πράξει και η Επιτροπή για τις δράσεις που την αφορούν, και ιδίως θα θέσει στη διάθεση των φορέων λήψης αποφάσεων και του κοινού, στο μέτρο του δυνατού, τα αποτελέσματα και τις γνώσεις που αποκτώνται στο πλαίσιο της κοινοτικής έρευνας.

7. Ανάπτυξη διεθνούς συναίνεσης

Θα πρέπει να ευνοηθεί, σύμφωνα με τις υφιστάμενες κοινοτικές διαδικασίες, συνεννόηση μεταξύ των κρατών μελών για τις θέσεις που πρέπει να ληφθούν στα πλαίσια των διεθνών οργανώσεων, όπως ο Διεθνής Οργανισμός Ατομικής Ενέργειας (ΔΟΑΕ), ο Διεθνής Οργανισμός Τυποποίησης (ISO) και ο Οργανισμός Πυρηνικής Ενέργειας του ΟΟΣΑ (ΑΕΝ).

Μια κοινοτική προσέγγιση του είδους αυτού θα πρέπει να συμβάλει στην ανάπτυξη διεθνούς συναίνεσης σε ό,τι αφορά τη διαχείριση των ραδιενεργών αποβλήτων.